ভারতীয় ভিসার আবেদন সরাসরি - দৈনিক সিলেটের সংবাদ
Home আন্তর্জাতিক ভারতীয় ভিসার আবেদন সরাসরি
জানু. 22, 2015
সিলেটের সংবাদ ডটকম ডেস্ক: ভারতীয় ভিসার জন্য এখন আর অনলাইনে আবেদন পূরণের পর জমা দিতে নির্ধারিত তারিখের জন্য অপেক্ষা করতে হবে না। যেকোনো সময় সেন্টারে গিয়ে সরাসরি জমা দেয়া যাবে। বৃহস্পতিবার ইন্ডিয়ান ভিসা অ্যাপ্লিকেশন সেন্টার (আইভিএসি) বিজ্ঞপ্তির মাধ্যমে এই তথ্য জানিয়েছে। অনলাইনে ফরম পূরণ করে তা জমা দেয়ার তারিখ পাওয়া নিয়ে বিড়ম্বনার অভিযোগ পাওয়ায় প্রক্রিয়া সহজ করার সিদ্ধান্ত নেয়ার কথা জানিয়েছে ভারতীয় হাইকমিশন। বিজ্ঞপ্তিতে বলা হয়, আগামী ১ ফেব্রুয়ারি থেকে শুধু পর্যটক ভিসা ছাড়া অন্য সব ধরনের ভিসার আবেদন কোনো ‘অ্যাপয়েন্টমেন্ট ডেট’ ছাড়াই নিজে এসে সরাসরি জমা দেয়া যাবে। ঢাকার গুলশান, মতিঝিল, ধানমন্ডি ও খুলনার ভিসা আবেদন কেন্দ্রে এসে আবেদনপত্র জমা দেয়া যাবে। এর আগে অনলাইনে ফরম পূরণ করে পাওয়া নির্ধারিত তারিখেই সেন্টারে গিয়ে তা জমা দিতে হতো। উল্লেখ্য, গত ১ জানুয়ারি থেকে ঢাকায় শুধু চিকিৎসা ভিসার জন্য সরাসরি আবেদন গ্রহণ করা হচ্ছিল। আর কয়েক মাস আগেই সব ধরনের ভিসার আবেদন সরাসরি গ্রহণ করা হচ্ছিল চট্টগ্রাম ও রাজশাহীতে ভারতীয় ভিসা আবেদন সেন্টারে।
Previous articleটিলাগড় থেকে বিএনপি নেতা সরওয়ার আটক
Next articleদক্ষিণ সুরমায় বাস কাউন্টার ভাংচুরের ঘটনায় ৪৫ জন আসামী